En godt 30 meter høj skorsten nær Grønlykkevej i Odense er i fare for at vælte, og myndighederne har evakueret folk fra et nærliggende bowlingcenter.

Det fortæller Fyns Politi til BT.

Klik her og se mere tv hos localeyes.dk

»Vi er opmærksomme på, hvis der falder småsten ned fra en kæmpeskorsten, så vi sendte blandt andet brandvæsenet ud for at få det tjekket. Nu har vi så vurderet, at den udgør en fare,« forklarer Jesper Fält, der er vagtchef ved Fyns Politi.

»De mennesker, der var til stede i bygningerne, er evakueret,« tilføjer han.

Onsdag eftermiddag oplyser Thomas Bentsen fra Fyns Politi, at der nu er lavet en plan for at jævne skorstenen med jorden.

»Planen er, at den skal sprænges omkring 22.00 i aften,« siger han.

Thomas Bentsen oplyser videre, at arbejdet lige nu går på at sikre området inden sprængningen.

»Flere af vinduerne i de nærliggende huse skal dækkes til med halmballer. Derudover bliver sprængningsstedet på skorstenen også 'pakket ind', så eventuelle vragstykker bliver fanget,« siger han.

Hjemmeværnet er blevet kaldt til stedet og har afspærret området.